Ontbinde liggaam van vermiste vrou gevindArgieffoto: Kent Williamson Die ontbinde liggaam van ŉ vermiste 45-jarige vrou is in verdagte omstandighede deur haar familielede gevind. Priya Nunkumar, polisiewoordvoerder, het Woensdag gesê die vrou, Vijayalakshmi Moodley van Shallcross in Durban, se familie het op 29 Desember die laaste keer van haar gehoor. Volgens die slagoffer se suster het sy bekommerd geraak toe sy vir twee weke niks van haar suster gehoor het nie. Moodley is as vermis by die Chatsworth-polisie aangemeld en haar suster het familielede na die huis gestuur om te gaan ondersoek instel. “My neef was besig om die honde kos te gee terwyl sy ouers die eiendom deursoek het,” het die slagoffer se suster gesê. “My suster hou die hondekos in ŉ stukkende motor in die erf. Toe my neef die hondekos gaan haal het, het hy ŉ mens se been gesien.” Die familie het dadelik die Chatsworth-polisie gebel wat na die toneel gegaan het. Nunkumar het gesê Moodley se ontbinde liggaam was in komberse toegedraai. Haar liggaam is op die agtersitplek van die motor aangetref. Sy is reeds uitgeken. Die oorsaak van haar dood is nog nie bekend nie. Volgens genl.maj. Keerath Nunkumar, bevelvoerder van die streek, werk die Chatsworth-polisie onverpoos om die saak te ondersoek.